呂成公寬平通鑑佚老三帖贊
作者：岳珂
朝代：宋

paragraphs: 治粹于隆古，元凱之懿，根于篤誠。
世澤未傾，英髦代興。
非不卓犖，絕乎逕庭。
而斯道之正，獨未有以韋平之家，而繼孟荀之鳴者。
豈天心之昌我朝，固得其人而後行耶。
儒服獨立，出于簪纓。
百聖微言，闡我金籝。
使萬世而下，洙泗有所繫，伊濂有所承。
正傳未墜而迄續，絕學將晦而復明。
所謂派徐歷許，沿申遡榮。
簣覆基峙，源澄流清。
殆匪一日之積，偶然而生。
至于道以身立，忠以死爭。
斡泰否之機，開剝復之萌。
其昆弟剛毅之操，家庭講貫之精，又何其集義之不餒，而爲人之難能也。
我讀五帖，言言典型。
文史潘吳，詩書邵程。
望群賢于忠讜，驗本體于寬平。
則雖小而見諸簡牘之接物，亦奚以異于塤箎之同聲。
晻若前陳，如龜之明。
仁遠德輶，欲舉曷勝。
於戲二難，古誰與京。
倡與和與，展也其成。